钦定古今图书集成/明伦汇编/官常典/第544卷 > 《咏霍将军北伐》虞羲
## 钦定古今图书集成/明伦汇编/官常典/第544卷 > 《咏霍将军北伐》虞羲

拥旄为汉将，汗马出长城。长城地势险，万里与云平。
凉秋八九月，卤骑入幽并。飞狐白日晚，瀚海愁云生。
羽书时断绝，刁斗昼夜惊。乘墉挥宝剑，蔽日引高旍。
云屯七萃士，鱼丽六郡兵。胡笳关下思，羌笛陇头鸣。
骨都先自詟，日逐次亡精。玉门罢斥堠，甲第始修营。
位登万庾积，功立百行成。天长地自久，人道有亏盈。
未穷“《激楚》乐，已见高台倾。当令麟阁上，千载有雄名。”